Opel Mokka

Το Opel Mokka είναι ένα αυτοκίνητο της κατηγορίας των mini SUV, σχεδιασμένο και κατασκευασμένο από τη γερμανική αυτοκινητοβιομηχανία Opel (έως τον Μάρτιο του 2017 μέρος του ομίλου της General Motors και στη συνέχεια μέλος του Ομίλου PSA, ενώ από τον Ιανουάριο του 2021 μέλος του πολυεθνικού ομίλου Stellantis), που παράγεται από τον Ιούνιο του 2012. Η πρώτη γενιά του μοντέλου μπήκε στη μαζική παραγωγή τον Ιούνιο του 2012, ενώ στο Σαλόνι Αυτοκινήτου της Γενεύης τον Μάρτιο του 2016 η εταιρεία παρουσίασε μια ανανεωμένη εκδοχή του μοντέλου, η οποία και κυκλοφόρησε στις 24 Σεπτεμβρίου 2016, για τη σεζόν (model year) του 2017, ως Opel Mokka X και διατηρήθηκε στην παραγωγή έως τον Ιούνιο του 2019. Η επόμενη γενιά του, παρουσιάστηκε στις 24 Ιουνίου 2020 και κυκλοφόρησε στην αγορά στις αρχές του 2021, εκ νέου ως Mokka σκέτο.

Οι πωλήσεις του αρχικού Mokka ξεκίνησαν στα τέλη του 2012, ενώ το μοντέλο παραγόταν στην Bupyeong, Νότια Κορέα και στη Σαραγόσα, Ισπανία. Επίσης, διατέθηκε ως Vauxhall Mokka στο Ηνωμένο Βασίλειο, όπως συμβαίνει στη χώρα αυτή με όλα τα μοντέλα της Opel, που κυκλοφορούν με το σήμα της δεξιοτίμονης δίδυμης εταιρείας Vauxhall (η οποία επίσης πωλήθηκε ταυτόχρονα τον Μάρτιο του 2017 από την General Motors στον Όμιλο PSA). Παράλληλα κυκλοφόρησε, επίσης από τα τέλη του 2012, και ως Buick Encore πρώτης γενιάς στη Βόρεια Αμερική και στην Κίνα. (σημείωση: η δεύτερη γενιά του Encore, που εισήχθη το 2019, παράγεται και διατίθεται μόνο στην Κίνα, ενώ δεν θα εξαχθεί στη Βόρεια Αμερική διότι βασίζεται στην πλατφόρμα GEM, η οποία προορίζεται μόνο για αναπτυσσόμενες αγορές. Αντιθέτως, στη Βόρεια Αμερική θα συνεχίσει να διατίθεται η πρώτη γενιά του Buick Encore.)

Η ονομασία «Mokka» προέρχεται από τους κόκκους καφέ της ποικιλίας Coffea Arabica.

Πρώτη γενιά

Παραγωγή και πωλήσεις 

Το Mokka πρώτης γενιάς βασίστηκε στην πλατφόρμα GM Gamma II platform (καθώς όταν εξελίχθηκε το μοντέλο, η Opel ήταν ακόμα θυγατρική του αμερικανικού ομίλου της General Motors) και ήταν αρχικά διαθέσιμο σε επιλογή μεταξύ 3 κινητήρων: 115 ίππων 1.6 λίτρων βενζίνης, 140 ίππων 1.4 λίτρων turbo βενζίνης και 130 ίππων 1.7 λίτρων τουρμποντίζελ. Προσφέρθηκε σε δύο εκδόσεις μετάδοσης κίνησης: με κίνηση στους μπροστινούς τροχούς και με κίνηση στους 4 τροχούς.

Η κίνηση στους τέσσερις τροχούς είναι ένα «έξυπνο» σύστημα 4x4 που διατηρεί το 100% της κίνησης στους εμπρός τροχούς μέχρι το σύστημα να ανιχνεύσει ολίσθηση, γρήγορο ξεκίνημα ή κλειστές στροφές, και σε τέτοιες καταστάσεις μπορεί να στείλει έως και 50% της ροπής στους πίσω τροχούς.

Η παραγωγή του Mokka ξεκίνησε τον Ιούνιο του 2012 και οι πωλήσεις το φθινόπωρο, και έως τον Φεβρουάριο του 2013 το Opel Mokka είχε φτάσει πάνω από 80.000 παραγγελίες, και μετά από δύο μήνες στις 100.000 παραγγελίες. Τον Οκτώβριο του 2014, πάνω από 300.000 Opel Mokka είχαν παραγγελθεί στην Ευρώπη. Τον Ιανουάριο του 2016, η Opel ανακοίνωσε 500.000 παραγγελίες για το Mokka συνολικά. Συνολικά, οι πωλήσεις του Mokka / Mokka X πρώτης γενιάς στην Ευρώπη έως και τον Σεπτέμβριο του 2019, έφτασαν σχεδόν τα 900.000 αντίτυπα, ενώ το 2017 ήταν η καλύτερη χρονιά του, με 169.886 πωλήσεις, από τις οποίες οι 35.631 ήταν στη Γερμανία, όπου ήταν επίσης η καλύτερη χρονιά του.

Κινητήρες 

Οι κινητήρες ήταν διαθέσιμοι με στάνταρ χειροκίνητο κιβώτιο, 5-τάχυτο (μόνο με τον κινητήρα των 1.6 λίτρων) ή 6-τάχυτο. Το μοναδικό προαιρετικά διαθέσιμο αυτόματο κιβώτιο ταχυτήτων, ήταν το 6-τάχυτο με την λειτουργία active select mode, το οποίο μπορούσε να συνδυαστεί με τους κινητήρες 1.4 Turbo και 1.7 CDTI, με ή χωρίς 4x4. Η αυτόματη έκδοση δεν είχε Start/Stop σύστημα στην αρχή.

Στην αγορά της Ρωσίας, διατέθηκε μια έκδοση με κινητήρα βενζίνης 1.8 λίτρων A18XER (κορεατική ονομασία F18DA). Τα αυτοκίνητα για την αγορά της Ρωσίας συναρμολογήθηκαν από την Avtotor (Καλίνινγκραντ, Ρωσία) και αργότερα από την Unison (Μινσκ, Λευκορωσία) το 2015.

Τον Οκτώβριο του 2014, η Opel παρουσίασε τον καινούριο κινητήρα ντίζελ, τον λεγόμενο και «whisper diesel» 1.6 CDTI EcoFlex (γράφεται και ως ecoFLEX) κινητήρα με 136 ίππους, ο οποίος, στις αρχές του 2015, αντικατέστησε τον 1.7 CDTI με 130 ίππους.

Τεχνικά στοιχεία

Ανανέωση του 2016

Ασφάλεια 

Ακολουθούν τα σκορ στις αμερικανικές δοκιμές πρόσκρουσης του στενά συγγενικού SUV Buick Encore από το σχετικό Ινστιτούτο Οδικής Ασφάλειας Αυτοκινητοδρόμων (IIHS).

Δεύτερη γενιά 

Η δεύτερη γενιά του Mokka παρουσιάστηκε στις 24 Ιουνίου 2020 και οι πρώτες παραδόσεις έλαβαν χώρα στις αρχές του 2021, εκ νέου ως Mokka σκέτο. Σε σύγκριση με την πρώτη γενιά, το μήκος του έχει μειωθεί κατά 12,5 εκατοστά στα 4,15 μέτρα, με το μεταξόνιο όμως να αυξάνεται κατά 2 χιλιοστά και το πλάτος κατά 1,0 εκατοστό, προσφέροντας περισσότερους χώρους στους επιβάτες, έτσι ώστε να τοποθετηθεί πάνω από το Opel Crossland X. Το βάρος του, έχει μειωθεί κατά 120 κιλά ως προς το Mokka X. Το σημερινό μοντέλο βασίζεται στην πλατφόρμα CMP του Ομίλου PSA, κοινή με το σημερινό Peugeot 208 και με το DS 3 Crossback, ενώ και τα 3 αυτά μοντέλα κατασκευάζονται στο εργοστάσιο της PSA στο Πουασί της Γαλλίας.

Διατίθεται με 3-κύλινδρους και 4-κύλινδρους κινητήρες βενζίνης και ντίζελ, ενώ θα προσφέρει και μια αμιγώς ηλεκτρική έκδοση με έναν ηλεκτροκινητήρα ισχύος 136 ίππων, ροπής 260 N·m και αυτονομίας στα 200 μίλια / 322 χιλιόμετρα.

Αναφορές

Εξωτερικοί σύνδεσμοι 

 Η επίσημη διεθνής ιστοσελίδα του Opel Mokka
 Η επίσημη διεθνής ιστοσελίδα του συγγενικού Buick Encore

Mokka
Γερμανικά αυτοκίνητα
Αυτοκίνητα SUV